மர்வாவும் அல் மஜ்னுன் அல் பரான்சியும்

மர்வா வா அல்-மஜ்னுன் அல்-பரான்சி () என்பது மத்திய கிழக்கைச் சேர்ந்த ஒரு செவ்வியல் காதல் கதையாகும். நடு ஆசியாவைச் சேர்ந்த சம்சு அல் பரான்சி என்று பெயரிடப்பட்ட ஓர் இளைஞனின் கதையை இது அடிப்படையாகக் கொண்டதாகும். இவன் 14ஆம் நூற்றாண்டின் போது பிறந்தான். அந்நேரத்தில் இக்கதையின் பல அரேபிய மொழித் தழுவல்கள் இருந்தன.

 கதை 
சம்சு அல் பரான்சி (அல்லது அல்-பரான்சவி) இப்னு பட்டுடா இப்னு ருமி என்பவர் ஒரு கவிஞர், மாலுமி, நாடு காண் பயணி, மொழிபெயர்ப்பாளர், எழுத்தாளர் மற்றும் மொழியியலாளர் ஆவார். இவர் மே 2, 1373 அன்று பிறந்தார். இவரது இறந்த ஆண்டு சரியாகத் தெரியவில்லை. அநேகமாக 1458 அல்லது 1467 என்று குறிப்பிடப்படுகிறது. பிரபல நாடுகாண் பயணியான இப்னு பதூதாவின் மகன்களில் ஒருவராக இவர் அநேகமாக இருந்திருக்கலாம் என்று கருதப்படுகிறது. இவர் தனது கவிதை மற்றும் துணிச்சலான வாழ்க்கை முறைக்காகப் பிரபலமானவர். இவர் அநேகமாக ஆப்கானித்தானில் பிறந்தார் என்று கருதப்படுகிறது. ஆனால், எசுப்பானியாவின் அந்தலூசியாவில் வாழ்ந்தார். இப்னு றுஷ்து போன்றோரின் பாரம்பரியத்தில் பிரபலமான அரேபிய தத்துவவாதிகளின் ஒரு சீடராக இருந்தார். மொரோக்கோ, எகிப்து மற்றும் ஆப்பிரிக்காவின் பகுதிகளில் இருந்தார். இவர் வெனிசுக்குப் பயணம் மேற்கொண்டார். அங்கு பிரெஞ்சுக் கவிஞர் கிறித்தின் தி பிசானுடன் நட்பு கொண்டார். அல்-பரான்சி ("பிரெஞ்சுக்காரன்") என்று அறியப்பட்டார்.

இவர் தன்னுடைய பயணங்களைத் தொடர்ந்தார். எசுப்பானியாவுக்குத் திரும்பி வரும் தனது பயணத்தின் போது கெய்ரோவில் மர்வா பிந்த் அகமது என்ற பெண்ணுடன் காதலில் விழுந்தார். இவர்கள் இருவரும் ஐரோப்பாவிற்குத் தப்பித்துச் சென்றனர். அவர் மீதான தன் காதல் குறித்து இவர் பாடல்கள் எழுதினார். இவர்கள் ஐரோப்பாவிற்குத் திரும்பிய போது அப்பெண்ணைத் திருமணம் செய்ய தன் விருப்பத்தைத் தெரிவித்தார். ஆனால், கலீபாவால் ஆப்பிரிக்காவுக்கு அனுப்பப்பட்டார். தனது பணியை முடித்ததற்குப் பிறகு திரும்பி வரலாம் என்று இவருக்கு உறுதி கொடுக்கப்பட்டது. அப்பெண் இவருக்கு மன்சூர் அல் அல்லாச்சால் எழுதப்பட்ட ஒரு பாடலுடன் கூடிய ஒரு வெள்ளிப் பதக்கத்தைக் கொடுத்தார். அப்பெண் இவரது பெயர் செதுக்கப்பட்ட ஒரு மரச் சட்டத்தையும் கூட கொடுத்தார். இவர் எங்கு சென்றாலும் இந்த மரச்சட்டம் இல்லாமல் சென்றதே இல்லை. 1937ஆம் ஆண்டு இவரது சமாதியில் இந்தப் பதக்கமும், மரச்சட்டமும் கிடைக்கப் பெற்றன. இவை ஆப்கானிஸ்தானின் தேசிய அருங்காட்சியகத்தில் வைக்கப்பட்டன. ஆனால், 2002ஆம் ஆண்டு ஆப்கானித்தான் போரின் போது திருடப்பட்டன.

இவர் பாலைவனத்தில் இருந்த போது இரக்கமற்ற சகாவா போர் வீரர்களின் ஒரு பழங்குடி இனத்தால் இவர் கைதியாகப் பிடிக்கப்பட்டார். இடைப்பட்ட நேரத்தில் மர்வா மற்றொரு மனிதனுக்கு அறிமுகப்படுத்தப்பட்டார். அரேபியப் பாரம்பரியங்களின் படி அவன் பரான்சியை விட அப்பெண்ணுக்கு மிகவும் தகுந்தவனாக இருந்தான்.

அரேபியப் பண்பாட்டில் இவ்வகையான காதலானது "கன்னிக் காதல்" (அரபு மொழி: حب عذري) என்று அழைக்கப்படுகிறது. ஏனெனில், இவ்வகைக் காதலில் காதலர்கள் என்றுமே திருமணம் செய்து கொள்வதில்லை அல்லது இணைவதில்லை. மற்ற பிரபலமான கன்னிக் காதல் கதைகளாக கய்சு மற்றும் லுப்னா, குதைர் மற்றும் அசா, லைலாவும் மஜ்னுனும் மற்றும் அந்தரா இப்னு சதாத் ஆகிய கதைகள் உள்ளன. இவன் தனது புறா மற்றும் ஒரு பாலைவனக் கழுகு பறப்பதைக் கவனித்தான். அது பறப்பது குறித்து இவன் எழுதுவதற்கு வழி வகுத்தது. தன்னுடன் மர்வாவையும் காற்றில் பறப்பதற்குக் கூட்டிச் செல்லலாம் என்று இவன் கனவு கண்டான். பத்தொன்பதாம் நூற்றாண்டின் பின் பகுதியில் பியரி லூயி மைலார்து என்ற ஒரு பிரெஞ்சுக்காரர் கெய்ரோவில் பறவைகளை உற்றுக் கவனிப்பதற்கு இது அகத்தூண்டுதலாக அமைந்தது. மைலார்து "மஜ்னுன் அல் பரான்சி" (பொருள். "பிரான்சின் மன நலம் குன்றிய மனிதன்") என்று பின்னர் அறியப்பட்டார்.
பகுப்பு:கதை